**OBČINA RENČE-VOGRSKO PREDLOG OBČINSKI SVET**

*NASLOV:*

**SOGLASJE K PORABI PRESEŽKA PRIHODKOV NAD ODHODKI IZ LETA 2024 GLASBENI ŠOLI NOVA GORICA**

*PRAVNA PODLAGA:*

* 19. člen Zakona o računovodstvu (Uradni list RS, št. 23/99, 30/02-ZJF-C in 114/06-ZUE),
* 48. člen Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP),
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18).

*PREDLAGATELJ:*

Župan, Tarik Žigon

*PRIPRAVLJALEC:*

Župan, občinska uprava

*OBRAZLOŽITEV:*

Glasbena šola Nova Gorica (v nadaljevanju: zavod) je dne 31. 3. 2025 vsem občinam soustanoviteljicam (Mestna občina Nova Gorica, Občina Renče-Vogrsko, Občina Brda, Občina Kanal ob Soči, Občina Miren-Kostanjevica in Občina Šempeter-Vrtojba) dostavila vlogo za podajo soglasja zavodu k porabi presežka prihodkov nad odhodki iz leta 2024 za nakup osnovnih sredstev – glasbenih instrumentov (rog, 2 klarineta, pianini in električna klaviatura) v višini 12.995,27 EUR. Vlogi je priložen zapisnik 24. seje Sveta zavoda Glasbene šole Nova Gorica št. 013-2/2025-24 z dne 4. 3. 2025, iz katerega izhaja sklep, s katerim je Svet zavoda potrdil, da se presežek prihodkov nad odhodki iz leta 2024 nameni za pokrivanje izgube izleta 2022 in preostanek za nakup osnovnih sredstev.

Z ozirom, da morajo občinski sveti občin soustanoviteljic sklep o porabi presežka prihodkov nad odhodki zavoda obravnavati in sprejeti v enakem besedilu, je Mestna občina Nova Gorica, sedežna občina soustanoviteljica zavoda, dne 8. 4. 2025 ostalim občinam soustanoviteljicam posredovala predlog gradiva za Mestni svet Mestne občine Nova Gorica, ki se nanaša na podajo soglasja Glasbeni šoli Nova Gorica Nova Gorica k porabi presežka prihodkov nad odhodki iz leta 2024, s predlogom sklepa. Mestni svet je predlog navedenega sklepa obravnaval na svoji seji dne 24. 4. 2025 in ga soglasno sprejel.

19. člen Zakona o računovodstvu določa, da pravne osebe ugotavljajo v izidu poslovanja presežek prihodkov nad odhodki (v nadaljnjem besedilu: presežek), ter presežek odhodkov nad prihodki (v nadaljnjem besedilu: primanjkljaj). Presežek se razporeja v skladu z zakonom in odločitvijo ustanovitelja pravne osebe.

Drugi odstavek 48. člena Zakona o zavodih določa, da sme zavod presežek prihodkov nad odhodki uporabiti le za opravljanje in razvoj dejavnosti, če ni z aktom o ustanovitvi drugače določeno.

Odlok o ustanovitvi javnega zavoda Glasbena šola Nova Gorica (Uradno glasilo, št. 11/97, Uradni list RS, št. 100/06, 83/08 in 53/10) v 34. členu določa, da se presežek prihodkov nad odhodki, ki jih zavod pridobi s prodajo proizvodov oz. storitev, ustvarjenih z opravljanjem vzgoje in izobraževanja oz. z opravljanjem drugih dejavnosti v skladu s tem odlokom, uporablja za plačilo materialnih stroškov, investicijsko vzdrževanje in investicije, po predhodnem soglasju ustanoviteljic in v skladu s predpisi pa tudi za plače.

*RAZLOGI ZA SPREJETJE SKLEPA:*

Sprejeti sklepi občin soustanoviteljic bodo osnova za porabo presežka prihodkov nad odhodki za nakup glasbenih instrumentov, ki jih zavod potrebuje za izvajanje svoje dejavnosti.

*OCENA STANJA:*

Zavod razpolaga s presežkom prihodkov nad odhodki, ki ga lahko porabi skladno z 19. členom Zakona o računovodstvu, Odlokom o ustanovitvi, odločitvami občin soustanoviteljic in planom porabe.

*CILJI IN NAČELA:*

Poraba presežka bo skladna z 19. členom Zakona o računovodstvu, ki določa, da se presežek razporeja v skladu z zakonom in odločitvijo ustanovitelja pravne osebe. Tako skladno z navedenim predlagamo Občinskemu svetu, da predlog sklepa o podaji soglasja obravnava in sprejme.

*FINANČNE IN DRUGE POSLEDICE:*

Finančne posledice niso predvidene.

Pripravila:

Vladka Gal Janeš

Višja svetovalka I za družbene dejavnosti

Predlog sklepa:

Na podlagi 19. člena Zakona o računovodstvu (Uradni list RS, št. 23/99, 30/02-ZJF-C in 114/06- ZUE), 48. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_ seji dne \_\_\_ sprejel naslednji

**S K L E P**

1.

Glasbena šola Nova Gorica presežek prihodkov nad odhodki iz leta 2024, v višini 12.995,27 EUR, nameni za nakup osnovnih sredstev, in sicer za naslednje glasbene inštrumente: rog, 2x klarinet, pianino in električna klaviatura.

2.

Ta sklep začne veljati takoj.

Tarik Žigon,

ŽUPAN

Številka: \_\_\_\_\_\_\_\_

Bukovica, \_\_\_\_\_\_\_